秋浦登舟阻風泊池口
作者：楊萬里
朝代：宋

paragraphs: 午眠化蝶化未成，夢中澒洞發大聲。
軍鼙雷鼓百千面，援桴齊下作一鳴。
起來推窗無一物，海潮打入齊山窟。
數洲翻覆相盪摩，四山動摇皆突兀。
錢塘潮來聲驚天，金陵潮來聲寂然。
此去金陵一千里，那得潮聲來到此。
長年三老笑復嘲，云是波聲不是潮。
清溪波頭高過屋，大江波頭潑日轂。
清溪去江一步地，大江可望不可至。
北風向晚動地來，跳出銀峰萬萬堆。
儂船莫管行不得，且看銀峰永今夕。